KIRJALLINEN KYSYMYS P-3608/00 esittäjä(t): Georg Jarzembowski (PPE-DE) komissiolle. MEDIA II -tukiohjelma ja elokuvateattereiden pitäjät.



Virallinen lehti nro 163 E , 06/06/2001 s. 0177 - 0179



KIRJALLINEN KYSYMYS P-3608/00 esittäjä(t): Georg Jarzembowski (PPE-DE) komissiolle (15. marraskuuta 2000) Aihe: MEDIA II -tukiohjelma ja elokuvateattereiden pitäjät Hampurilainen elokuvateatteri on yrittänyt turhaan täyttää tänä vuonna päättyvästä MEDIA II -hankkeesta myönnettävää tukea koskevat vaatimukset eikä se siten saa kriteereiden mukaista tukea. Epäonnistuminen johtuu siitä, ettei elokuvateatteri kuulu yhteenkään eurooppalaisten elokuvateattereiden verkkoon. Verkkoon liittyminenkään ei onnistunut, koska uusien jäsenien ottamien on keskeytetty määrittelemättömäksi ajaksi. Tästä syystä kysyn komissiolta seuraavaa: 1. MEDIA II -ohjelmasta tuetaan ainoastaan elokuvateatteriverkkoon kuuluvia teattereita. Millaisin edellytyksin hakija voi liittyä verkkoon? 2. Miten komissio varmistaa, että tukeen oikeutetut elokuvateattereiden pitäjät voivat liittyä verkkoihin syrjimättömyyden periaatteen mukaisesti? 3. Asettaako komissio ellei se kykene varmistamaan syrjimätöntä verkon jäseneksi pääsemistä valinnassa etusijalle verkot, jotka takaavat syrjimättömän jäseneksi oton ja määrärahojen jaon? 4. Miten komissio pystyy varmistamaan, että tukeen oikeutettu teatterin pitäjä saa tukea, vaikka häneltä evättäisiinkin pääsy verkon jäseneksi? 5. Voivatko toistaiseksi tuen piiriin kuulumattomat teatterin pitäjät hakea tukea uuden, vuonna 2001 käynnistyvän MEDIA plus -ohjelman yhteydessä? Jääkö heidän ainoaksi mahdollisuudekseen verkkojen jäsenyyden hakeminen, vai voidaanko tukea myöntää suoraan? Viviane Redingin komission puolesta antama vastaus (9. tammikuuta 2001) Komissio tukee MEDIA II -ohjelman kautta elokuvateattereiden verkkoja, jotka tarjoavat yleisölle merkittävässä määrin eurooppalaisia varsinkin ei-kansallisia elokuvia. Tuen avulla halutaan kannustaa Euroopan elokuvateattereita ottamaan ohjelmistoon europpalaisia elokuvia sekä kehittää tietojen vaihtoa ja yhteistyötä näitä elokuvia tarjoavien teattereiden välillä. Komissio julkaisee vuosittain näille verkoille tarkoitetun ehdotuspyynnön, jota koskevat toimintalinjat määritetään yhdessä MEDIA-ohjelman hallintokomitean kanssa. Lisäksi komissio pyytää joka vuosi MEDIA-komitealta lausunnon verkoista, jotka komissio esittää valittaviksi. 1. Komissio tukee elokuvateattereiden verkkoja, jotka täyttävät ehdotuspyynnössä määritetyt kriteerit verkoille asetettujen toimintalinjojen mukaisesti, ja ottaa tukea myöntäessään huomioon ohjelman kaksijakoisen tavoitteen: tuen antaminen elokuvateattereille, jotka ottavat ohjelmistoon merkittävässä määrin eurooppalaisia elokuvia, ja teattereiden verkottumisen edistäminen. Tukea saavat elokuvateattereiden verkot päättävät vuosittain, mitkä uudet teatterit voivat liittyä verkkoon; yhtenä lähtökohtana valinnassa on rahoitustuki, jonka komissio on myöntänyt yhteisymmärryksessä MEDIA-komitean kanssa. Lisäksi verkot sulkevat vuosittain toimintansa ulkopuolelle sellaiset jäsenteatterit, jotka eivät täytä tai eivät enää täytä verkkojen toimintalinjoissa määritettyjä velvoitteita; näin verkkoon on mahdollista ottaa uusia elokuvateattereita. 2. Komission käynnistämien vuotuisten ehdotuspyyntöjen yhteydessä elokuvateatteriverkot esittävät luettelon verkkoon kuuluvista teattereista, luettelon verkon ulkopuolelle jätettäviksi ehdotetuista teattereista sekä luettelon verkkoon liitettävistä uusista elokuvateattereista. Verkkoihin pääsemiseksi asetettujen perusteiden on oltava objektiivisia, ja komissio suorittaa tarkistuksia perusteiden objektiivisuuden ja noudattamisen osalta. Uusien elokuvateattereiden liittäminen tukea saaviin verkkoihin riippuu kuitenkin siitä, miten paljon komissiolla on käytössä määrärahoja teattereiden tukemista varten: kuten kaikissa ehdotuspyynnöissä, komissiolla on käytettävissään rajallinen määrä budjettivaroja, minkä vuoksi tukea on myönnettävä valikoidusti ja tukea saaviin verkkoihin hyväksyttävien teattereiden määrää on rajoitettava. Elokuvateatteriverkoille myönnetyn tuen määrä kasvoi vuosien 1996 ja 2000 välisenä aikana 3 500 000 eurosta 4 900 000 euroon, ja verkkojen kautta tukea saavien elokuvateattereiden määrä nousi samana aikana 189:stä (vastaava valkokankaiden määrä 466) 424:ään (vastaava valkokankaiden määrä 1041). Verkkoihin pääsy riippuu myös kriteereistä, jotka komissio ja MEDIA-komitea ovat määrittäneet ehdotuspyynnön toimintalinjoissa. Kun otetaan huomioon nämä kriteerit sekä neuvoston päätöksen säännökset, joiden mukaan komissio valvoo, että ammattilaisten osallistuminen ohjelmaan on maantieteellisesti tasaisesti painottunut ja kuvastaa Euroopan kulttuurien monimuotoisuutta, voidaan todeta, että uusien jäsenteattereiden mukaanottamisessa on ensisijaisesti keskityttävä kaupunkeihin ja alueisiin, jotka eivät vielä kuulu verkon piiriin. Koska kolme hampurilaista teatteria (kahdeksan valkokangasta) saa jo tukea nykyisten verkkojen kautta, etusijalle asetettiin näin ollen saksalaiset hakijat, jotka sijaitsevat uusissa kaupungeissa tai kaupungeissa, jotka ovat vain vähän edustettuina verkoissa (esimerkiksi Leipzig, Ludwigsburg ja Essen). Tältä osin komissio kiinnittää arvoisan parlamentin jäsenen huomion seuraavaan: uusien teattereiden ottamista jäseniksi ei ole keskeytetty määrittelemättömäksi ajaksi. Tukea saavat verkot ovat viime vuosina laajentuneet merkittävästi, ja komissio on päättänyt vuoden 2000 osalta ottaen huomioon ohjelman määräraharajoitukset että kyseisten verkkojen laajentuminen keskeytetään (poikkeuksena ovat uudet teatterit, jotka otetaan mukaan verkkoihin sellaisten teattereiden tilalle, jotka on suljettu ulkopuolelle niille kuuluvien velvoitteiden noudattamatta jättämisen vuoksi). 3. Tukea saavia verkkoja valitessaan komissio asettaa edellä olevassa kohdassa määritettyjen ehtojen mukaisesti etusijalle verkot, jotka takaavat uusien elokuvateattereiden oikeudenmukaisen mukaanpääsyn soveltamalla objektiivista arviointijärjestelmää, jossa käydään läpi uudet hakijat. 4. Budjettirajoitusten vuoksi komissio ei voi taata, että kaikki hakijat, jotka täyttävät toimintalinjoissa määritetyt vähimmäisedellytykset, saavat tukea. Komissio varmistuu siitä, että tukea saavien elokuvateatteriverkkojen soveltama valintamenettely on selkeä ja objektiivinen je että menettely toteutetaan näitä verkkoja varten hyväksyttyjen toimintalinjojen mukaisesti. 5. Eurooppalaisia elokuvia esittävien elokuvateatterien tukeminen samoin kuin teatteriverkkojen tukeminen kuuluvat MEDIA Plus -ohjelman toimintalinjoihin. Ohjelman toimintatavat (suora tuki tai verkkojen kautta annettu tuki) määritetään yhteistyössä MEDIA Plus -ohjelman komitean kanssa; kyseinen komitea antaa lausuntonsa hallintokomitean ominaisuudessa.